***A arbre. Auto en tres esceas e un epílogo-prólogo*** é unha pequena peza teatral de Ricardo Carballo Calero publicada no nº 9 da revista *Grial* en 1965 e escrita no ano 1948 en Esteiro (Ferrol). Foi reeditada en 1971 e 1982.

Foi estreada en Santiago en 1970 por Cantigas e Agarimos. Foi representada en 1970 polo Grupo Rosalía de Castro e por Breogania en 1982. Foi lida en 1982 nos actos da Homenaxe Nacional a Carvalho Calero.

Personaxes
----------

* O home
* A muller

Desenvolvemento
---------------

*Toda a decoración redúcese a unha arbre, ergueita no meio da escea. Telón de fundo*.

* Escena I. En 1908. Árbore florida.

O home é un elegante cabaleiro de vinte anos, a muller unha elegante señorita de 18 anos. O home decláralle o seu amor eterno, ela tamén se vai declarar namorada mais ten que deixalo porque xa a comprometeron para casar cun bo partido que lle buscou a nai.

* Escena II. En 1928. Árbore con follas.

O home, de corenta anos, viste con sobria corrección, a muller, de dezaoito anos, leva unha antuca aberta. El volve declararlle o seu amor, ela sinálalle o seu primo que está alí preto nunha terraza mirando para eles. El rexeita ir sentar con eles.

* Escena III. En 1948. Árbore espida.

O home, con sesenta anos, leva unha roupa raída, a muller, con dezaoito anos, leva un paraugas pechado. Volven dialogar sobre o amor e a vida. Ela rexéitao, el colle e...

* Epílogo-prólogo. Antes do almanaque. Árbore con froitos e serpe enroscada no toro.

O home, con vinte anos, e a muller, con dezaoito anos, vestidos de paraíso. Dialogan nun ton poético coa serpe polo medio. Remata: *Tebras. Sucédense, alternándose, os tronos e as gargalladas. Unha grande espada de fogo brilla nas tebras*.

Características
---------------

Xa no propio libro se di que:

> 
> 
> A *Arbre" é certamente como un auto ou misterio no que, tamén evitando a pesadume dunha solemne gravedade ou dun énfase retóricamente atrangallado, replantéase o problema, condicionado pola cultura, da relación natural antre home e muller, segundo se nos presenta desde que Eva mordéu o froito da ciencia no Paraíso*
> 
> 

E o autor engade no prólogo:

> 
> 
> ¿Por qué o amor, que debía dar ao home a felicidade, lle dá, en troques a dor? ¿Por qué o home, que debía poseer a Eva nun raiolante e fixo meiodía, anda a percurala sempre, ao traveso do vran, do outono, do inverno? O home e a muller están defrontados, a carón da Arbre. Debían ser felices, só un home e unha muller, nunha eterna primavera. Pero hai monicións, mamáis, curmáns, soles, neves, cañas... Hai circunstancias. E, craro, o amor é tamén, orteganamente, o amor e as súas circunstancias
> 
> 

Segundo Sindo Villamayor:

> 
> 
> É un texto simbólico co que pon en cuestión, dunha maneira abstracta, próxima ao teatro do absurdo, o sentido do Paraíso. O tema principal é o amor tratado como ironía, e ao mesmo tempo, como drama; as dúas personaxes son simbólicas: o home e a muller; a decoración redúcese a unha árbore. Na escena final (que ten o carácter de epílogo-prólogo) retomando a historia bíblica da árbore da ciencia do ben e do mal, a peza representa de novo a expulsión do Paraíso: o amor, símbolo de felicidade para o home, é a causa da súa desgracia .
> 
> 

Para Henrique Rabuñal:

> 
> 
> Volvemos ao tema das relacións home-muller. Polo home pasa o tempo mentres a muller ten sempre a mesma idade. O amor tórnase imposíbel..
> 
>

Notas
-----

1. ↑  Carballo Calero, Ricardo (1971). *Catro pezas. A sombra de Orfeo, Farsa das zocas, A arbre, Auto do prisioneiro*. Editorial Galaxia.
2. ↑  Carballo Calero, Ricardo (1982). *Teatro completo*. Ediciós do Castro. ISBN 84-7492-116-3.
3. ↑  Rabuñal, Henrique (2020). *Ricardo Carvalho Calero. O anxo da terra*. Galaxia. p. 150. ISBN 978-84-9151-436-7.
4. ↑  Carballo Calero 1971, p. lapela.
5. ↑  Carballo Calero 1971, p. 15-16.
6. ↑  Villamayor, Sindo (1996). *Historia da Literatura Galega. 33. O silencio interior (1940-1950)*. Ed. A Nosa Terra. p. 1040. ISBN 84-89679-05-3.
7. ↑  Rabuñal, Henrique. "Carvalho Calero na historia do noso teatro". *adiante.gal*. Consultado o 17/10/2018.

Véxase tamén
------------

### Bibliografía

* Fernández del Riego, F. (1971) [1951]. *Historia da literatura galega* (2ª ed.). Vigo: Editorial Galaxia. p. 260.

### Ligazóns externas

* Carballo Calero, R. (1965). "A arbre. Auto en tres esceas e un epílogo-prólogo" (PDF). *Grial* (Vigo: Galaxia) (9): 349–356. Arquivado dende o orixinal (PDF) o 26 de agosto de 2021. Consultado o 06 de xuño de 2021.